*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Ιουνίου 1989

που επιτρέπει στην Ελληνική Δημοκρατία να περιορίσει την εμπορία σπόρων προς σπορά ποικιλιών καλλιεργούμενων φυτικών ειδών

(Το κείμενο στην ελληνική γλώσσα είναι το μόνο αυθεντικό)

(89/421/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 15 παράγραφοι 2 και 3,

την αίτηση που υπέβαλε η Ελληνική Δημοκρατία,

Εκτιμώντας:

ότι, σύμφωνα με τις διατάξεις του άρθρου 15 παράγραφος 1 της οδηγίας 70/457/ΕΟΚ, τα κράτη μέλη μεριμνούν ώστε οι σπόροι προς σπορά και τα φυτά προς φύτευση των ποικιλιών που είναι αποδεκτές σε ένα τουλάχιστον κράτος μέλος από την 1η Ιουλίου 1972, σύμφωνα με τις διατάξεις της παρούσας οδηγίας, να μην υπόκεινται από τις 31 Δεκεμβρίου του δεύτερου έτους από της αποδοχής της ποικιλίας, σε κανέναν περιορισμό εμπορίας ως προς την ποικιλία·

ότι, εντούτοις, το άρθρο 15 παράγραφος 2 της οδηγίας 70/457/ΕΟΚ προβλέπει, για τις περιπτώσεις που αναφέρονται στο άρθρο 15 παράγραφος 3, ότι δύναται να επιτραπεί σε ένα κράτος μέλος, κατόπιν αιτήσεώς του, να απαγορεύει την εμπορία σπόρων προς σπορά και φυτών προς φύτευση ορισμένων ποικιλιών·

ότι, εξάλλου, το άρθρο 15 παράγραφος 7 της οδηγίας 70/457/ΕΟΚ προβλέπει ότι, όσον αφορά την Ελλάδα και για τις αιτήσεις που υπέβαλε αυτό το κράτος μέλος το αργότερο στις 31 Δεκεμβρίου 1985 και οι οποίες διατυπώθηκαν στο πλαίσιο που προβλέπεται στο άρθρο 15 παράγραφος 3 στοιχείο γ) δεύτερη περίπτωση, η προθεσμία που προβλέπεται στο άρθρο 15 παράγραφος 1 μπορεί να παραταθεί μέχρι τις 30 Ιουνίου 1989·

ότι η αίτηση της Ελλάδας αφορά πρώιμες ποικιλίες σόγιας· ότι η αίτηση υπεβλήθη πριν από τις 31 Δεκεμβρίου 1985 και βασίζεται στο επιχείρημα ότι είναι προφανές ότι δεν είναι προς το παρόν δυνατόν να καλλιεργηθούν οι ποικιλίες αυτές στην Ελλάδα· ότι το εν λόγω επιχείρημα αναφέρεται στο άρθρο 15 παράγραφος 3 στοιχείο γ) δεύτερη περίπτωση της οδηγίας 70/457/ΕΟΚ·

ότι η Επιτροπή, με την απόφαση 89/37/ΕΟΚ (3), παρέτεινε μέχρι τις 30 Ιουνίου 1989 την προθεσμία κατά τη διάρκεια της οποίας η Ελλάδα μπορούσε να επιβάλει περιορισμούς εμπορίας ως προς την ποικιλία σε ορισμένες πρώιμες ποικιλίες σόγιας έτσι ώστε να είναι δυνατή η πλήρης εξέταση της αίτησης·

ότι η εξέταση αυτή έχει τώρα περατωθεί και έχει διαπιστωθεί ότι πληρούνται οι όροι του άρθρου 15 παράγραφος 3 στοιχείο γ) δεύτερη περίπτωση της οδηγίας 70/457/ΕΟΚ· ότι είναι προφανές ότι δεν είναι δυνατόν προς το παρόν να καλλιεργηθούν πρώιμες ποικιλίες σόγιας στην Ελλάδα·

ότι, κατά συνέπεια, είναι σκόπιμο να ικανοποιηθεί πλήρως το αίτημα της Ελλάδας όσον αφορά τις πρώιμες ποικιλίες σόγιας που αναφέρονται στην απόφαση 89/37/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ελληνική Δημοκρατία να απαγορεύσει σε ολόκληρη την επικράτειά της την εμπορία των ακόλουθων ποικιλιών που περιλαμβάνονται στον κοινό κατάλογο ποικιλιών καλλιεργούμενων φυτικών ειδών του 1989:

Ελαιούχα και ινώδη φυτά

Glycine max (L.) Merr. (σόγια)

Effi

Maple Arrow

Olima

Sito

Ultra

Άρθρο 2

Η άδεια που αναφέρεται στο άρθρο 1 αποσύρεται εφόσον διαπιστωθεί ότι δεν πληρούνται πλέον οι όροι χορήγησής της.

Άρθρο 3

Η Ελληνική Δημοκρατία ανακοινώνει στην Επιτροπή και στα άλλα κράτη μέλη την ημερομηνία από την οποία θα κάνει χρήση της άδειας που αναφέρεται στο άρθρο 1 καθώς και τις λεπτομερείς μεθόδους που θα χρησιμοποιηθούν.

Άρθρο 4

Η παρούσα απόφαση απευθύνεται στην Ελληνική Δημοκρατία.

Βρυξέλλες, 22 Ιουνίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 187 της 16. 7. 1988, σ. 31.

(3) ΕΕ αριθ. L 15 της 19. 1. 1989, σ. 35.